钦定古今图书集成/理学汇编/学行典/第239卷 > 赵祐
## 钦定古今图书集成/理学汇编/学行典/第239卷 > 赵祐

按《遂昌杂录》：“河南行省参知政事宛丘赵公，名颐，字
子期。其先府君宛丘公，讳祐，字天锡，为浙江行省照
磨时，余客于其家。宛丘公尝言：其家在陈州，有瓦屋
一椽，人称为赵总把家。国家每岁秋，统兵官将兵哨
江南，比至县民门竟歇泊。初至极严毅，再岁三四岁，
情契如故。一日，哨马南归，睹一累囚，两足冻，垂堕，呻”
吟饥冻马足间。宛丘之父问囚为谁，囚颦蹙曰：“我大
宋官人，庐州通判，城破为所得。”公父复问：“如此汝则
是秀才？”囚复曰：“我春秋登科。”公父曰：“汝如此，则能教
学。”囚曰：“岂有秀才而不能教学者乎？”公父请于统兵
官，用两马易得之，浣濯以汤液，包裹以毯毳温糜酒
以饮食之，绝而复苏，甦则两足堕矣。因问其姓，曰：“姓
吴。”遂延致于家，以教诸子。是时淮以北举，不知有全
书。吴通判以其所忆记授诸生，更六年而后殂，因葬
之屋后。临殁，谢宛丘公之家曰：“我分死六年前矣，重
为汝家所延，汝之家后，必有斯文显者。”逮子期登丁
卯科，用文儒登政府，而其二代皆封二品。信乎斯文
之报可征云。